CELEX: 32021D1843
Language: sk
Date: 2021-10-15 00:00:00
Title: Rozhodnutie Rady (EÚ) 2021/1843 z 15. októbra 2021 o pozícii, ktorá sa má v mene Európskej únie zaujať v Medzinárodnej rade pre cukor, pokiaľ ide o predĺženie platnosti Medzinárodnej dohody o cukre z roku 1992

21.10.2021   
               
               
                  SK
               
               
                  Úradný vestník Európskej únie
               
               
                  L 373/90
               
            
         ROZHODNUTIE RADY (EÚ) 2021/1843
         z 15. októbra 2021
         o pozícii, ktorá sa má v mene Európskej únie zaujať v Medzinárodnej rade pre cukor, pokiaľ ide o predĺženie platnosti Medzinárodnej dohody o cukre z roku 1992
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Únia uzavrela Medzinárodnú dohodu o cukre z roku 1992 (1) (ďalej len „dohoda“) rozhodnutím Rady 92/580/EHS (2) a dohoda nadobudla platnosť 1. januára 1993. Dohoda bola uzavretá na obdobie troch rokov do 31. decembra 1995.
                  
               
                     (2)
                  
                  
                     Medzinárodná rada pre cukor zriadená podľa článku 3 dohody je splnomocnená podľa článku 45 ods. 2 dohody predlžovať osobitným hlasovaním platnosť dohody o ďalšie po sebe nasledujúce maximálne dvojročné obdobia. Platnosť dohody sa od jej uzavretia pravidelne predlžuje o ďalšie dvojročné obdobia. Platnosť dohody bola naposledy predĺžená rozhodnutím Medzinárodnej rady pre cukor v júli 2019 do 31. decembra 2021.
                  
               
                     (3)
                  
                  
                     Medzinárodná rada pre cukor má počas svojho 59. zasadnutia, ktoré sa má konať 26. novembra 2021, prijať rozhodnutie o predĺžení platnosti dohody o ďalšie dvojročné obdobie do 31. decembra 2023.
                  
               
                     (4)
                  
                  
                     Je vhodné stanoviť pozíciu, ktorá sa má v mene Únie zaujať v Medzinárodnej rade pre cukor počas jej 59. zasadnutia, pokiaľ ide o predĺženie platnosti dohody. Ďalšie predĺženie platnosti dohody je v záujme Únie,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie zaujať v Medzinárodnej rade pre cukor počas jej 59. zasadnutia, je hlasovať za predĺženie platnosti Medzinárodnej dohody o cukre z roku 1992 o ďalšie dvojročné obdobie do 31. decembra 2023.
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Luxemburgu 15. októbra 2021
            
               
                  Za Radu
               
               
                  predseda
               
               J. CIGLER KRALJ
            
         
         
            (1)  Medzinárodná dohoda o cukre z roku 1992 (Ú. v. ES L 379, 23.12.1992, s. 16).
         
            (2)  Rozhodnutie Rady 92/580/EHS z 13. novembra 1992 o podpísaní a uzavretí Medzinárodnej dohody o cukre z roku 1992 (Ú. v. ES L 379, 23.12.1992, s. 15).